Det var et overtændt hus, Nordjyllands Beredskab kom frem til, da de mandag eftermiddag rykkede ud til melding om brand i et træhus uden for Bjergby ved Hjørring. - Der står ild ud af hele huset, og taget er brændt væk i den ene halvdel, så umiddelbart er der ikke som sådan noget, vi kan redde, siger indsatsleder ved Nordjyllands Beredskab Bo Isaksen. Han oplyser, at man et par timer efter brandens opståen stadig er i gang med efterslukning og sikring af huset. Derefter skal huset igennem tekniske undersøgelser for at finde brandårsagen. Der var ingen hjemme, da branden opstod, og ifølge indsatslederen er det nogle, der har set branden ude fra vejen, som har anmeldt det.

Opsummering:
Et træhus ved Bjergby stod mandag eftermiddag ikke til at redde, da der udbrød brand i huset. Efterslukningen er stadig i gang, og årsagen kendes endnu ikke.